Document ID: 32013D0029

ΕΚΤΕΛΕΣΤΙΚΉ ΑΠΌΦΑΣΗ ΤΗΣ ΕΠΙΤΡΟΠΉΣ
της 16ης Νοεμβρίου 2012
για την έγκριση του έκτου ενημερωμένου καταλόγου τόπων κοινοτικής σημασίας για τη μεσογειακή βιογεωγραφική περιοχή
[κοινοποιηθείσα υπό τον αριθμό C(2012) 8233]
(2013/29/ΕΕ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη την οδηγία 92/43/ΕΟΚ του Συμβουλίου, της 21ης Μαΐου 1992, για τη διατήρηση των φυσικών οικοτόπων καθώς και της άγριας πανίδας και χλωρίδας (1), και ιδίως το άρθρο 4 παράγραφος 2 τρίτο εδάφιο,
Εκτιμώντας τα ακόλουθα:
(1)
Η μεσογειακή βιογεωγραφική περιοχή που αναφέρεται στο άρθρο 1 στοιχείο γ) σημείο iii) της οδηγίας 92/43/ΕΟΚ περιλαμβάνει τα ενωσιακά εδάφη της Ελλάδας, της Κύπρου, σύμφωνα με το άρθρο 1 του πρωτοκόλλου αριθ. 10 της πράξης προσχώρησης του 2003 (2), και της Μάλτας, καθώς και τμήματα των ενωσιακών εδαφών της Ισπανίας, της Γαλλίας, της Ιταλίας και της Πορτογαλίας και, σύμφωνα με το άρθρο 355 παράγραφος 3 της Συνθήκης, το έδαφος του Γιβραλτάρ, αρμόδιο για τις εξωτερικές σχέσεις του οποίου είναι το Ηνωμένο Βασίλειο, όπως προσδιορίζονται στον βιογεωγραφικό χάρτη που ενέκρινε στις 20 Απριλίου 2005 η επιτροπή που έχει συσταθεί βάσει του άρθρο 20 της εν λόγω οδηγίας, εφεξής «η επιτροπή ενδιαιτημάτων».
(2)
Είναι αναγκαίο, στο πλαίσιο της διαδικασίας που ξεκίνησε το 1995, να σημειωθεί περαιτέρω πρόοδος στην ουσιαστική συγκρότηση του δικτύου Natura 2000, το οποίο αποτελεί βασικό στοιχείο της προστασίας της βιοποικιλότητας στην Ευρωπαϊκή Ένωση.
(3)
Ο αρχικός κατάλογος και οι πέντε πρώτοι ενημερωμένοι κατάλογοι των τόπων κοινοτικής σημασίας για τη μεσογειακή βιογεωγραφική περιοχή, κατά την έννοια της οδηγίας 92/43/ΕΟΚ, εγκρίθηκαν με τις αποφάσεις της Επιτροπής 2006/613/ΕΚ (3), 2008/335/ΕΚ (4), 2009/95/ΕΚ (5), 2010/45/ΕΕ (6), 2011/85/ΕΕ (7) και την εκτελεστική απόφαση 2012/9/ΕΕ (8). Με βάση το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ, το οικείο κράτος μέλος οφείλει να ορίσει τις περιοχές που περιλαμβάνονται στον κατάλογο των τόπων κοινοτικής σημασίας για τη μεσογειακή βιογεωγραφική περιοχή ως ειδικές ζώνες διατήρησης το ταχύτερο δυνατόν και, το αργότερο, εντός έξι ετών, καθορίζοντας προτεραιότητες και τα αναγκαία μέτρα διατήρησης.
(4)
Στο πλαίσιο της δυναμικής προσαρμογής του δικτύου Natura 2000, επανεξετάζονται οι κατάλογοι των τόπων κοινοτικής σημασίας. Είναι επομένως απαραίτητη η ενημέρωση του καταλόγου των τόπων κοινοτικής σημασίας για τη μεσογειακή βιογεωγραφική περιοχή.
(5)
Από τη μια πλευρά, η ενημέρωση του καταλόγου των τόπων κοινοτικής σημασίας για τη μεσογειακή βιογεωγραφική περιοχή είναι απαραίτητη, ώστε να συμπεριληφθούν οι επιπλέον τόποι που έχουν προταθεί μετά το 2010 από κράτη μέλη ως τόποι κοινοτικής σημασίας για τη μεσογειακή βιογεωγραφική περιοχή κατά την έννοια του άρθρου 1 της οδηγίας 92/43/ΕΟΚ. Γι’ αυτούς τους επιπλέον τόπους, οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ θα πρέπει να τηρούνται το ταχύτερο δυνατόν και, το αργότερο, εντός έξι ετών, από την έκδοση της παρούσας απόφασης.
(6)
Εξάλλου, η ενημέρωση του καταλόγου των τόπων κοινοτικής σημασίας για τη μεσογειακή βιογεωγραφική περιοχή είναι απαραίτητη ώστε να ληφθούν υπόψη τυχόν αλλαγές των σχετικών με τους τόπους πληροφοριών, που υπέβαλαν τα κράτη μέλη μετά την έγκριση του αρχικού και των πρώτων πέντε ενημερωμένων ενωσιακών καταλόγων. Υπό την έννοια αυτή, ο ενημερωμένος κατάλογος των τόπων κοινοτικής σημασίας για τη μεσογειακή βιογεωγραφική περιοχή αποτελεί ενοποιημένη έκδοση του καταλόγου των τόπων κοινοτικής σημασίας για τη μεσογειακή βιογεωγραφική περιοχή. Θα πρέπει να τονιστεί ότι, για κάθε τόπο που περιλαμβάνονται στην παρούσα απόφαση, οι υποχρεώσεις που απορρέουν από το άρθρο 4 παράγραφος 4 και το άρθρο 6 παράγραφος 1 της οδηγίας 92/43/ΕΟΚ θα πρέπει να τηρούνται το συντομότερο δυνατόν και, το αργότερο, εντός έξι ετών από την έγκριση του καταλόγου των τόπων κοινοτικής σημασίας στον οποίο ο τόπος συμπεριελήφθη για πρώτη φορά.
(7)
Για τη μεσογειακή βιογεωγραφική περιοχή, κατάλογοι προτεινόμενων τόπων κοινοτικής σημασίας, κατά την έννοια του άρθρου 1 της οδηγίας 92/43/ΕΟΚ, διαβιβάστηκαν στην Επιτροπή από τα ενδιαφερόμενα κράτη μέλη, σύμφωνα με το άρθρο 4 παράγραφος 1 της εν λόγω οδηγίας, μεταξύ Ιανουαρίου του 2003 και Οκτωβρίου του 2011.
(8)
Οι κατάλογοι των προτεινόμενων τόπων συνοδεύονταν από πληροφορίες για κάθε τόπο, οι οποίες παρασχέθηκαν με τη μορφή που καθορίστηκε με την απόφαση 97/266/ΕΚ της Επιτροπής, της 18ης Δεκεμβρίου 1996, όσον αφορά έντυπο πληροφοριών για τους προτεινόμενους τόπους Natura 2000 (9).
(9)
Οι πληροφορίες αυτές περιλαμβάνουν τον χάρτη του τόπου που έχει διαβιβαστεί από τα ενδιαφερόμενα κράτη μέλη, την ονομασία, τη θέση και την έκταση του τόπου, καθώς και τα δεδομένα που προκύπτουν από την εφαρμογή των κριτηρίων που καθορίζονται στο παράρτημα III της οδηγίας 92/43/ΕΟΚ.
(10)
Βάσει του σχεδίου καταλόγου που συνέταξε η Επιτροπή σε συμφωνία με κάθε ενδιαφερόμενο κράτος μέλος, στο οποίο επίσης προσδιορίζονται οι τόποι που φιλοξενούν τύπους φυσικών ενδιαιτημάτων προτεραιότητας ή είδη προτεραιότητας, θα πρέπει να εγκριθεί ενημερωμένος κατάλογος επιλεγμένων τόπων κοινοτικής σημασίας για τη μεσογειακή βιογεωγραφική περιοχή.
(11)
Οι γνώσεις όσον αφορά την ύπαρξη και την κατανομή των τύπων φυσικών ενδιαιτημάτων και των ειδών εξελίσσονται συνεχώς συνεπεία της εποπτείας που ασκείται δυνάμει του άρθρου 11 της οδηγίας 92/43/ΕΟΚ. Ως εκ τούτου, η αξιολόγηση και η επιλογή των τόπων σε ενωσιακό επίπεδο πραγματοποιήθηκαν με βάση τις βέλτιστες διαθέσιμες επί του παρόντος πληροφορίες.
(12)
Ορισμένα κράτη μέλη δεν έχουν προτείνει επαρκή αριθμό τόπων ώστε να ικανοποιούνται οι απαιτήσεις της οδηγίας 92/43/ΕΟΚ για ορισμένους τύπους ενδιαιτημάτων και για ορισμένα είδη. Γι’ αυτούς τους τύπους ενδιαιτημάτων και είδη δεν μπορεί επομένως να θεωρηθεί ότι το δίκτυο Natura 2000 έχει ολοκληρωθεί. Λαμβάνοντας υπόψη τις σημειωθείσες καθυστερήσεις ως προς τη λήψη των πληροφοριών και την επίτευξη συμφωνίας με τα κράτη μέλη, είναι αναγκαία η έγκριση ενημερωμένου καταλόγου των τόπων, ο οποίος θα πρέπει να επανεξεταστεί σύμφωνα με το άρθρο 4 της οδηγίας 92/43/ΕΟΚ.
(13)
Δεδομένου ότι παραμένουν ατελείς οι γνώσεις σχετικά με την ύπαρξη και την κατανομή ορισμένων από τους τύπους φυσικών ενδιαιτημάτων του παραρτήματος Ι και από τα είδη του παραρτήματος II της οδηγίας 92/43/ΕΟΚ, δεν θα πρέπει να διατυπωθούν συμπεράσματα για το κατά πόσον το δίκτυο Natura 2000 είναι πλήρες ή όχι. Ο κατάλογος θα πρέπει να αναθεωρηθεί, εφόσον κριθεί απαραίτητο, σύμφωνα με το άρθρο 4 της οδηγίας 92/43/ΕΟΚ.
(14)
Για λόγους σαφήνειας και διαφάνειας, θα πρέπει να καταργηθεί η εκτελεστική απόφαση 2012/9/ΕΕ.
(15)
Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής ενδιαιτημάτων,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Ο έκτος ενημερωμένος κατάλογος τόπων κοινοτικής σημασίας για τη μεσογειακή βιογεωγραφική περιοχή σύμφωνα με το άρθρο 4 παράγραφος 2 τρίτο εδάφιο της οδηγίας 92/43/ΕΟΚ παρατίθεται στο παράρτημα της παρούσας απόφασης.
Άρθρο 2
Η εκτελεστική απόφαση 2012/9/ΕΕ καταργείται.
Άρθρο 3
Η παρούσα απόφαση απευθύνεται στα κράτη μέλη.
Βρυξέλλες, 16 Νοεμβρίου 2012.

Labels: 19
20